Boye Skistad

Boye Skistad (født 4. mars 1948) er en norsk idrettspersonlighet, kjent som spiller-, trener- og leder i både bandy og fotball. Han representerer Mjøndalen Idrettsforening og er tvillingbror til Brede Skistad.

Fotball 
Skistad spilte for Mjøndalen i perioden 1968–1979, med unntak av 1971 da han spilte seks kamper for Brann. For Mjøndalen fikk han 134 kamper og scoret 7 mål. Han spilte cupfinale i 1968 og tok sølv i serien i 1976.

Skistad var trener for Mjøndalen i flere sesonger. Med ham som trener tok Mjøndalen sølv i serien i 1986. Han rykket senere ned med laget. Dette gjentok seg i 1992. Da erstattet han svenske Leif Widèn som trener. Etter 13 av 22 kamper sto Mjøndalen med to poeng, men etter at Skistad overtok, kom seirene på rekke og rad. Han var nær ved å holde Mjøndalen i eliteserien, men det ble til slutt nedrykk. 

Skistad har vært daglig leder for Norsk Toppfotball. I 2014 ble han tildelt Kniksens hederspris for mangeårig arbeid for norsk fotball.

Bandy 
Boye Skistad var i en årrekke strateg i Mjøndalens bandylag, og har seks norgesmesterskap som spiller og trener og 56 landskamper. I perioden 1982–1985 var han norsk landslagstrener, og han var generalsekretær i Norges Bandyforbund i ti år. Skistad var en foregangsmann for å få innført bandy for kvinner i Norge.

Referanser

Eksterne lenker 
 

Norske fotballspillere
Norske fotballtrenere
Norske bandyspillere
Norske idrettsledere
Fotballspillere for Mjøndalen IF
Fotballspillere for SK Brann
Vinnere av Kniksenprisen
Norske tvillinger
Personer fra Nedre Eiker kommune
Fødsler i 1948